PMIndiaData/PMIndiaSum huggingface dataset:
नववर्षानिमित्त पंतप्रधानांकडून दूरध्वनीवरुन शुभेच्छा

नववर्षानिमित्त पंतप्रधान नरेंद्र मोदी यांनी भूतानचे ड्रूक गॅल्पो (राष्ट्र प्रमुख) जिग्मे खेसार नामग्याल वांगचूक, भूतानचे पंतप्रधान लिओनचेन लोटे शेरी, श्रीलंकेचे राष्ट्रपती गोटाबाया राजपक्षी आणि पंतप्रधान महिंदा राजपक्ष, मालदीवचे राष्ट्रपती इब्राहिम महम्मद सोलीह, बांगलादेशच्या पंतप्रधान शेख हसिना आणि नेपाळचे पंतप्रधान के पी शर्मा ओली यांच्याशी दूरध्वनीवरुन संवाद साधला. पंतप्रधानांनी भारतीय जनता आणि त्यांच्या स्वत:च्या वतीने या नेत्यांना नवीन वर्षाच्या शुभेच्छा दिल्या. शेजारी प्रथम धोरण आणि प्रांतामधील भारताचे सर्व मित्र आणि भागिदारांची शांतता, सुरक्षा, समृद्धी आणि प्रगतीच्या स्वप्नासाठी भारताची कटिबद्धता त्यांनी अधोरेखित केली. भूतानच्या राजांबरोबर संवाद साधतांना पंतप्रधानांनी गेल्या वर्षातली महत्वाची कामगिरी अधोरेखित केली. ज्यामुळे उभय देशांमधले विशेष संबंध अधिक दृढ झाले. यावेळी पंतप्रधानांनी भूतानला यावर्षी दिलेली भेट तसेच तिथल्या लोकांकडून मिळालेल्या प्रेमाची आठवण सांगितली. दोन्ही देशांच्या तरुणांमध्ये आदान-प्रदान वाढवण्याच्या गरजेवर त्यांनी भर दिला. भूतानच्या राजांच्या आगामी भारत दौऱ्यासाठी आपण उत्सुक असल्याचे पंतप्रधानांनी नमूद केले. श्रीलंकेचे राष्ट्रपती गोटाबाया राजपक्षी यांनीही पंतप्रधानांना शुभेच्छा दिल्या आणि 2020 या वर्षामध्ये भारत आणि श्रीलंका यांच्यातले मैत्रीपूर्ण संबंध अधिक दृढ होतील, असा विश्वास व्यक्त केला. यासाठी एकत्रितपणे काम करण्याच्या कटिबद्धतेचा दोन्ही नेत्यांनी पुनरुच्चार केला. श्रीलंकेचे पंतप्रधान महिंदा राजपक्ष यांच्याशी बोलतांना पंतप्रधानांनी श्रीलंकेबरोबर सहकार्य विस्तारण्यासाठी भारताच्या कटिबद्धतेचा पुनरुच्चार केला. पंतप्रधान राजपक्षी यांनीही मोदींना शुभेच्छा दिल्या आणि दोन्ही देशांमधले संबंध वृद्धिंगत करण्याची इच्छा व्यक्त केली. पंतप्रधान मोदी यांनी मालदीवचे राष्ट्रपती आणि मालदीवच्या जनतेला त्यांच्या विकासाच्या उपक्रमांसाठी शुभेच्छा दिल्या. राष्ट्रपती सोलिह यांनीही पंतप्रधानांना शुभेच्छा दिल्या आणि सध्याचे द्विपक्षीय सहकार्य वृद्धिंगत करतांना नवीन क्षेत्रांचा शोध घेऊन संबंध दृढ करण्याची इच्छा व्यक्त केली. बांगलादेशच्या पंतप्रधान शेख हसिना यांची अवामी लिगच्या अध्यक्ष म्हणून तीन वर्षांसाठी फेरनिवड झाल्याबद्दल मोदींनी त्यांचे अभिनंदन केले. बांगलादेशचे भारतातील माजी उच्चायुक्त सय्यद मुआझेम अली यांच्या अकाली निधनाबद्दल पंतप्रधानांनी शोक व्यक्त केला. 2019 मध्ये भारत-बांगलादेश संबंधातील प्रगतीचा त्यांनी उल्लेख केला. बंगबंधू यांची जन्मशताब्दी आणि बांगलादेश मुक्ती संग्रामाची 50 वर्षे तसेच दोन्ही देशांमधील राजनैतिक संबंधांमुळे दोन्ही देशांमधले संबंध अधिक दृढ व्हायला मदत होईल, असे ते म्हणाले. नेपाळचे पंतप्रधान ओली यांच्याशी बोलतांना पंतप्रधानांनी 2019 मध्ये अनेक प्रकल्प पूर्ण झाल्याबद्दल तसेच दोन्ही देशांमधल्या संबंधांबद्दल समाधान व्यक्त केले. मोतीहरी (भारत)-अमलेखगंज (नेपाळ) पेट्रोलियम उत्पादन पाईपलाईन विक्रमी वेळेत पूर्ण केल्याचा विशेष उल्लेख त्यांनी केला. बिरातनगर येथील एकात्मिक तपासणी नाक्याचे उद्‌घाटन तसेच नेपाळमधील गृहनिर्माण पुनर्बांधकाम प्रकल्पाचे व्हिडिओ कॉन्फरन्सिंगद्वारे लवकरात लवकर उद्‌घाटन करण्याबाबत दोन्ही नेत्यांनी सहमती दर्शवली.
भूविज्ञान आणि खनिज संसाधन क्षेत्रात सहकार्याबाबत भारत आणि ब्राझिल यांच्यातल्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि ब्राझिल यांच्यात भूविज्ञान आणि खनिज संसाधन या क्षेत्रात सहकार्य करण्याबद्दल झालेल्या सामंजस्य कराराला मंजुरी देण्यात आली. भारतीय भूविज्ञान सर्वेक्षण संस्था आणि ब्राझिलची भूविज्ञान संस्था, सीपीआरएम यांच्यात हा करार करण्यात आला. या करारामुळे खनिज मंत्रालयाच्या अंतर्गत येणारी भूविज्ञान संस्था आणि ब्राझिलच्या सीपीआरएम या संस्थेदरम्यान संस्थात्मक यंत्रणेचे आदानप्रदान करणे शक्य होईल.
भोपाळमध्ये राष्ट्रीय मानसिक आरोग्य पुनर्वसन संस्था स्थापन करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भोपाळमध्ये राष्ट्रीय मानसिक आरोग्य पुनर्वसन संस्था स्थापन करायला मंजुरी दिली आहे. दिव्यांग व्यक्तींच्या सक्षमीकरण विभागाअंतर्गत सोसायटी नोंदणी कायदा, 1860 अंतर्गत एक सोसायटी म्हणून याची स्थापना केली जाईल. पहिल्या तीन वर्षात या प्रकल्पाचा अंदाजे खर्च 179.54 कोटी रुपये इतका आहे. यात 128.54 बिगर-आवर्ती व्यय आणि 51 कोटी आवर्ती व्यय यांचा समावेश आहे. संयुक्त सचिव स्तरावरील तीन पदांच्या निर्मितीलाही मंत्रिमंडळाने मंजुरी दिली आहे. यात संचालकांचे एक पद आणि दोन प्राध्यापकांच्या पदांचा समावेश आहे. या संस्थेचा मुख्य उद्देश मानसिकदृष्ट्या आजारी व्यक्तींचे पुनर्वसन करणे, मानसिक आरोग्य पुनर्वसन क्षेत्रात क्षमता विकास, धोरण आखणे आणि मानसिक आरोग्य पुनर्वसनात प्रगत संशोधनाला प्रोत्साहन देणे हा आहे. या संस्थेत 9 विभाग / केंद्रे असतील आणि मानसिक आरोग्य पुनर्वसन क्षेत्रात पदविका, प्रमाणपत्र, पदवी, पदव्युत्तर, एम.फिल पदवीसह 12 अभ्यासक्रम शिकवले जातील. पाच वर्षांमध्ये या संस्थेत विविध अभ्यासक्रमांना प्रवेश घेणाऱ्या विद्यार्थ्यांची संख्या 400 पेक्षा अधिक होण्याची शक्यता आहे. भोपाळमध्ये या संस्थेच्या उभारणीसाठी मध्य प्रदेश सरकारने 5 एकर जमीन दिली आहे. दोन टप्प्यांमध्ये येत्या तीन वर्षात ही संस्था स्थापन केली जाईल. दोन वर्षात बांधकाम आणि विद्युत जोडणीचे काम पूर्ण केले जाईल. हे बांधकाम सुरु असताना, भोपाळमध्ये प्रमाणपत्र / पदविका अभ्यासक्रम घेण्यासाठी आणि ओपीडी सेवा देण्यासाठी संस्थेतर्फे भोपाळमध्ये एक इमारत भाड्याने घेतली जाईल. मानसिक रुग्णांसाठी सर्व प्रकारच्या पुनर्वसन सेवा उपलब्ध करुन देण्याबरोबरच मास्टर्स आणि एम.फिल पर्यंतच्या शिक्षणाची सोय देखील केली जाईल. मानसिक आरोग्य पुनर्वसन क्षेत्रात ही देशातली पहिली राष्ट्रीय संस्था असेल.
माता मृत्यू दरात झालेल्या लक्षणीय घसरणीबद्दल पंतप्रधानांनी व्यक्त केले समाधान

नवी दिल्ली, 30 नोव्हेंबर 2022 देशातील माता मृत्यू दरात लक्षणीय घट झाली आहे. 2014-16 या काळात , प्रती एक लाख मातांमागे, 130 इतका असलेला हा मृत्यूदर 2018-20 मध्ये 97 प्रती लाखांपर्यंत कमी झाला आहे. याबद्दल, पंतप्रधान नरेंद्र मोदी यांनी सर्व संबंधितांचे आभार मानत, आनंद व्यक्त केला आहे. महिला सक्षमीकरणाशी संबंधित, सर्व पैलू अत्यंत मजबूत केले जात आहेत,असं पंतप्रधानांनी म्हटलं आहे. केंद्रीय आरोग्य आणि कुटुंब कल्याण मंत्री, डॉ मनसुख मांडवीय यांचे ट्वीट शेअर करत पंतप्रधानांनी म्हटलं आहे, की— “हा फार उत्साहवर्धक कल आहे. हा बदल बघून फार समाधान वाटले. महिला सक्षमीकरणाशी संबंधित सर्व पैलू अधिकाधिक बळकट करण्यावर आम्ही भर घेत आहोत”
75% प्रौढ लोकसंख्येचे संपूर्ण लसीकरण झाल्याबद्दल पंतप्रधानांनी व्यक्त केला आनंद

देशातील 75% प्रौढ लोकसंख्येचे संपूर्ण लसीकरण झाल्याबद्दल पंतप्रधान नरेंद्र मोदी यांनी आनंद व्यक्त केला आहे. केंद्रीय आरोग्य आणि कुटुंब कल्याण मंत्री डॉ. मनसुख मांडविया यांच्या ट्विटला प्रतिसाद देताना पंतप्रधान म्हणाले; " देशातील एकूण प्रौढ लोकसंख्येपैकी 75% प्रौढ व्यक्तींचे संपूर्ण लसीकरण झाले आहे. या महत्त्वपूर्ण कामगिरीबद्दल आपल्या देशवासीयांचे अभिनंदन. आपली लसीकरण मोहीम यशस्वी करणाऱ्या सर्वांचा अभिमान आहे.”
युएईचे अध्यक्ष शेख सुलतान बिन झायेद अल नहयान यांच्या निधनाबद्दल पंतप्रधानांनी व्यक्त केले दु:ख

युएई अर्थात संयुक्त अरब अमिरातीचे अध्यक्ष शेख सुलतान बिन झायेद अल नहयान यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. अल नहयान कुटुंबाच्या आणि संयुक्त अरब अमिरातीच्या दु:खात आपण सहभागी असल्याचे पंतप्रधानांनी म्हटले आहे.
मध्य प्रदेशातील बैतूल येथील  अपघातात झालेल्या जीवितहानीबद्दल पंतप्रधानांकडून  शोक व्यक्त

नवी दिल्ली, दि. 4 नोव्‍हेंबर, 2022 पंतप्रधान नरेंद्र मोदी यांनी मध्य प्रदेशातील बैतुल येथील अपघातात झालेल्या जीवितहानीबद्दल तीव्र शोक व्यक्त केला आहे. पंतप्रधान मोदी यांनी अपघातग्रस्तांसाठी प्रधानमंत्री राष्ट्रीय सहाय्य निधी (पीएमएनआरएफ) मधून सानुग्रह अनुदान जाहीर केले आहे. पंतप्रधानांनी एका ट्वीटमध्‍ये म्हटले आहे की; ‘मध्य प्रदेशातील बैतुल येथील अपघातात झालेल्या जीवितहानीबद्दल खूप दु:ख वाटले. अपघातामध्‍ये ज्‍यांना आपले प्राण गमवावे लागले, त्‍यांच्याविषयी माझ्या मनात सहवेदना आहेत. अपघातामधील जखमींची प्रकृती लवकर सुधारावी, अशी इच्छा. अपघातग्रस्तांना प्रधानमंत्री राष्ट्रीय सहाय्य निधी (पीएमएनआरएफ) मधून सानुग्रह अनुदान जाहीर करतो. या अपघातामध्‍ये मृत्यू पावलेल्‍या व्यक्तींच्या जवळच्या नातेवाइकाला दोन लाख रूपये तर जखमींना उपचारासाठी 50,000 रूपये अनुदान देण्‍यात येईल : पंतप्रधान’’
दक्षिण आशिया उपग्रहाच्या प्रक्षेपणानंतर दक्षिण आशियाई देशांच्या प्रमुखांबरोबर व्हिडियो कॉन्फरन्सिंगच्या माध्यमातून पंतप्रधानांनी केलेले समारोपाचे भाषण

महामहीम, तुम्ही व्यक्त केलेल्या विचारांबद्दल मी तुम्हा सर्वांचे आभार मानतो, आजच्या प्रक्षेपणानंतरच्या भावनांचे पडसाद तुमच्या विचारांतून उमटले. सहमती असलेल्या देशांमध्ये प्रादेशिक सहकार्याचा मुद्दा येतो, तेंव्हा आकाश ही मर्यादा नसते असे दक्षिण आशिया उपग्रह आपल्याला सांगतो. “सबका साथ सबका विकास” हा दक्षिण आशियातील कृती आणि सहकार्यासाठी मार्गदर्शक दिवा ठरु शकेल. आणि आपल्या जनतेसाठी आर्थिक समृद्धीचे आपले सामाईक प्राधान्य साध्य करण्यासाठी हा योग्य मार्ग आहे. आणि यामध्ये तुम्हाला भारताच्या रुपाने मजबूत आणि कटिबद्ध भागीदार सापडेल, ज्याचा या तत्वांवर खरा विश्वास आहे. दक्षिण आशिया उपग्रहाचे प्रक्षेपण साजरे करण्यासाठी माझ्याबरोबर सहभागी झाल्याबद्दल मी पुन्हा एकदा तुम्हा सर्वांचे आभार मानतो. आणि हे स्वप्न प्रत्यक्षात साकार करण्यासाठी तुम्ही दिलेल्या मजबूत आणि सातत्यपूर्ण सहकार्याबद्दलही तुमचे आभार. सरतेशेवटी, अशा प्रकारचा आनंद साजरा करण्यासाठी आपल्याला अनेक संधी मिळोत अशी मी इच्छा व्यक्त करतो. ज्यामध्ये प्रादेशिक विकास आणि समृद्धीसाठी सामूहिक प्रयत्नांचे यश आपण साजरे करु. धन्यवाद, खूप, खूप धन्यवाद.
पंतप्रधानांच्या हस्ते ‘मुद्रा योजने’चे उद्‌घाटन समृध्द अर्थव्यवस्थेसाठी लघु उद्योजकांना अर्थ सहाय्य गरजेचे-पंतप्रधान

देशातील लघु उद्योजकांना आर्थिक साहाय्य करणे हा भारतीय अर्थव्यवस्थेला समृद्ध करण्याचा सर्वात प्रभावी मार्ग असल्याचे मत पंतप्रधान नरेंद्र मोदी यांनी आज नवी दिल्ली येथे केले. प्रधानमंत्री लघु घटक विकास व पुनर्वित्तीय संस्था अर्थात मुद्रा योजनेच्या उद्‌घाटन प्रसंगी ते बोलत होते. देशाच्या अर्थव्यवस्थेत छोट्या उद्योजकांचा भरीव वाटा असल्याचे सांगत, आगामी वर्षभराच्या कालावधीत सर्व प्रमुख बँका मुद्रा मॉडेल स्वीकारतील असा विश्वासही पंतप्रधानांनी यावेळी व्यक्त केला. मोठ्या उद्योगातून रोजगाराच्या सर्वाधिक संधी निर्माण होतात हा आपल्या देशातील समज अत्यंत चुकीचा असून प्रत्यक्षात देशातील केवळ १ कोटी २५ लाख लोकांनाच ह्या क्षेत्रातून रोजगार मिळतो, तर १२ कोटी लोकांना छोट्या उद्योगांतून रोजगाराच्या संधी उपलब्ध होतात अशी माहिती पंतप्रधानांनी यावेळी दिली. मोठ्या उद्योगांना सरकारकडून अनेक सुविधा पुरविल्या जात आहे, त्या तुलनेत छोट्या उद्योगांना मिळणाऱ्या सुविधा कमी आहेत. केवळ ११ लाख कोटींचे भांडवल वापरून देशातील १२ कोटी लोकांना रोजगार पुरविणाऱ्या ५ कोटी ७५ लाख स्वयं रोजगार करणाऱ्या लोकांवर लक्ष केंद्रित करणे आता क्रमप्राप्त आहे व त्याच विचारातून मुद्रा बँकेची संकल्पना पुढे आणली असल्याचे पंतप्रधान यावेळी म्हणाले. भांडवलापासून वंचित असलेल्या उद्योगांना भांडवल पुरविणे हे मुद्रा योजनेचे प्रमुख उद्दिष्ट असून आतापर्यंत सावकाराच्या मर्जीवर राहणाऱ्या छोट्या उद्योजकांमध्ये यामुळे नवा आत्मविश्वास निर्माण होईल अशी आशा पंतप्रधानांनी यावेळी व्यक्त केली. सचोटी हाच छोट्या उद्योजकांसाठी सर्वात मोठा ठेवा असून ह्या सचोटीला मुद्रेची अर्थात भांडवलाची जोड मिळाल्यास छोटे उद्योग अधिक यशस्वी होतील असा विश्वासही पंतप्रधानांनी व्यक्त केला. यावेळी महिला बचत गटांमध्ये दिसणारा प्रामाणिकपणा व एकात्मता इतर कुठल्याही उद्योगात आढळून येत नाही अशा शब्दात पंतप्रधानांनी महिला उद्योजकांची प्रशंसा केली.
भूतानच्या पंतप्रधानांच्या भारत दौऱ्यादरम्यान पंतप्रधानांनी दिलेले निवेदन

सन्मानीय पंतप्रधान डॉक्टर लोटे शेरिंग, भूतानहून इथे आलेले आपण सर्व विशेष अतिथी, मित्रांनो, हे वर्ष भारत आणि भूतानच्या राजनैतिक संबंधांचे सुवर्ण जयंती वर्ष आहे. या ऐतिहासिक आणि शुभ वर्षात पंतप्रधान डॉक्टर लोटे यांचे भारतात स्वागत करणे, आनंद देणारे आहे. भूतानमध्ये यावर्षी झालेल्या सार्वत्रिक निवडणुकांच्या यशस्वी आयोजनाबद्दल भूतान सरकार आणि भूतानच्या जनतेचे मी अभिनंदन करतो. या निवडणुकांमध्ये मिळालेल्या यशासाठी पंतप्रधान डॉक्टर लोटे यांचे माझ्याकडून अभिनंदन आणि त्यांना शुभेच्छा. त्यांच्या नेतृत्वाखाली भूतान यश आणि समृद्धीच्या वाटेवर प्रगती करत राहील, असा मला विश्वास आहे. मित्रांनो, पंतप्रधान डॉक्टर लोटे यांनी भूतानसाठी त्यांनी आखलेल्या ‘नॅरोइंग द गॅप’ बाबत मला सविस्तर माहिती दिली. त्यांच्या दूरदृष्टीचे मी कौतुक करतोच शिवाय त्यांचा दृष्टीकोन माझ्या ‘सबका साथ, सबका विकास’ दृष्टीकोनाशी मिळताजुळता असल्याबद्दल मला आनंद वाटत आहे. भूतानच्या विकासात भारत नेहमीप्रमाणेच एक विश्वासू मित्र आणि भागीदाराची भूमिका बजावेल, असे आश्वासन मी पंतप्रधानांना दिले आहे. भूतानच्या 12 व्या पंचवार्षिक योजनेत भारत चार हजार पाचशे कोटी रुपयांचे योगदान देईल. हे योगदान भूतानच्या गरजा आणि प्राथमिकतांना अनुरुप असेल. भारत आणि भूतानच्या सहकार्याच्या प्रदीर्घ इतिहासात जलविद्युत प्रकल्पात सहकार्य हा महत्वाचा भाग राहिला आहे. या महत्वाच्या क्षेत्रातील सर्व संबंधित प्रकल्पातील सहकार्याबाबत आज आम्ही आढावा घेतला. मान्ग-देछू प्रकल्पाचे काम लवकरच पूर्ण होणार आहे, ही आनंदाची बाब आहे. या प्रकल्पाच्या प्रशुल्काबाबतही सहमती झाली आहे. इतर प्रकल्पांबाबतही समाधानकारक प्रगती सुरु आहे आणि सर्व प्रकल्पांना आम्ही दोघे अधिक गती देऊ इच्छितो. आमच्या सहकार्यातला एक नवा पैलू अंतराळ विज्ञानाचा आहे. दक्षिण आशियाई उपग्रहाचा लाभ घेण्यासाठी इस्रोद्वारा भूतानमध्ये बांधण्यात येणारे साउंड स्टेशनही लवकरच तयार होत आहे, ही आनंदाची बाब आहे. हा प्रकल्प पूर्ण झाल्यामुळे भूतानच्या दुर्गम क्षेत्रातही हवामानाची माहिती, टेलिमेडिसीन आणि आपत्ती निवारणासारख्या कामात मदत मिळेल. मित्रांनो, पंतप्रधान डॉक्टर लोटे यांनी आज मला एक आनंदाची बातमी दिली आहे. लवकरच ‘रुपे कार्ड्‌स’ सुरु करण्याचा निर्णय भूतान सरकारने घेतला आहे. महोदय, या निर्णयासाठी तुमचे हार्दिक आभार. यामुळे दोन्ही देशांमधल्या नागरिकांमधले संबंध अधिक दृढ होतील. महोदय, आपण आपल्या पहिल्या परदेश दौऱ्यासाठी भारताची निवड केली. चार वर्षांपूर्वी पंतप्रधान म्हणून मी पहिला परदेश दौरा भूतानचा केला होता. एकमेकांसोबत सहकार्य वृद्धिंगत करण्यासोबत विकासाच्या वाटेवर एकमेकांच्या साथीने पुढे जाणे, हे आपल्या एकत्रित वचनबद्धतेचे प्रतीक आहे. तुमचा भारत दौरा आपल्या संबंधांना एक नवी गती देण्यात यशस्वी ठरेल, असा मला विश्वास आहे. मी पुन्हा एकदा तुमचे आणि तुमच्या प्रतिनिधीमंडळाचे भारतात हार्दिक स्वागत करतो. धन्यवाद! ताशी देलेग!
भारत-आफ्रिका मंच शिखर परिषदेच्या पार्श्वभूमीवर पंतप्रधानांनी आफ्रिकी नेत्यांसमवेत द्विपक्षीय बैठक घेतल्या

भारत-आफ्रिका मंच शिखर परिषदेच्या पार्श्वभूमीवर पंतप्रधान नरेंद्र मोदी यांनी आज नवी दिल्‍लीत आफ्रिकी नेत्यांसमवेत द्विपक्षीय बैठका घेतल्या. झिंम्बाब्वेचे राष्ट्राध्यक्ष आणि आफ्रिकन संघटनेचे अध्यक्ष रॉबर्ट मुगाबे यांची पंतप्रधानांनी भेट घेतली. दोन्ही देशांच्या समान हिताचे मुद्दे, संयुक्त राष्ट्रसंघ सुधारणा तसंच दहशतवादाचा धोका या मुद्यांवर उभय नेत्यांनी चर्चा केली. भारत आणि झिंम्बाब्वे यांच्यातल्या घनिष्ठ संबंधाचा पंतप्रधानांनी उल्लेख केला. भारत-आफ्रिका मंच शिखर परिषदेचे सहअध्यक्षपद मुगाबे भूषवणार असून या परिषदेच्या तयारीचा आढावाही या दोन्ही नेत्यांनी घेतला. घानाचे राष्ट्राध्यक्ष जॉन द्रामाणी महामा यांच्याशीही पंतप्रधानांनी चर्चा केली. दोन्ही देशातले सौहार्दपूर्ण संबंध आणि उभय देशातल्या वाढत्या व्यापारावर यावेळी बोलणी झाली. कृषी, माहिती तंत्रज्ञान, कौशल्य विकास, सायबर सुरक्षा, सागरी सुरक्षा या क्षेत्रातल्या सहकार्याबाबत चर्चा झाली. स्वाझीलॅण्डचे राजे महामहीम मस्वाती तृतीय यांची पंतप्रधानांनी भेट घेतली. राजे मस्वाती यांनी त्यांच्या देशाच्या विकासासह पायाभूत सुविधा, नवीकरणीय ऊर्जा आणि कौशल्य विकासाच्या मुद्यांवर चर्चा केली. स्वाझीलॅण्डच्या राजांचे नेतृत्व, त्यांच्या दूरदृष्टीची प्रशंसा करून पंतप्रधान नरेंद्र मोदी यांनी त्या देशाच्या विकासासाठी सहाय्य देऊ केले. पंतप्रधान नरेंद्र मोदी आणि बेनिनचे राष्ट्राध्यक्ष डॉ. बोनी यायी यांच्यातल्या चर्चेत उभय देशातले वाढते आर्थिक संबंध, ऊर्जानिर्मिती, पाणीपुरवठा आणि वाहतूक हे ठळक मुद्दे होते. पंतप्रधान नरेंद्र मोदी यांनी नायजेरियाचे राष्ट्राध्यख मुहंमदु बुहारी यांची भेट घेतली. तेल उत्खनन, संरक्षण सहकार्य, संयुक्त राष्ट्रसंघातल्या सुधारणा यासह इतर मुद्यांवरही चर्चा झाली. पंतप्रधान नरेंद्र मोदी आणि केनियाचे अध्यक्ष उऱ्हूरू केन्याटा यांच्यातल्या चर्चेदरम्यान आरोग्य, पायाभूत सुविधा, उभयपक्षी व्यापार, आर्थिक संबंध या मुद्यांवर भर राहिला. उभय देशातले ऐतिहासिक संबंध आणि केनियात मोठ्या प्रमाणात असलेल्या भारतीयांचा उल्लेखही यावेळी झाला. दहशतवाद आणि संयुक्त राष्ट्र संघातल्या सुधारणांचा मुद्दाही चर्चिला गेला. दक्षिण आफ्रिकेचे राष्ट्राध्यक्ष जेकब झुमा यांच्यासमवेत पंतप्रधानांनी केलेल्या चर्चेत दोन्ही देशातल्या ऐतिहासिक संबंधाचं स्मरण या नेत्यांनी केले. दहशतवाद, संयुक्त राष्ट्रसंघाच्या सुरक्षा परिषदेतल्या सुधारणा इत्यादी बाबींवर विचार विनिमय झाला. युगांडाचे राष्ट्राध्यक्ष योहरी मुसेवेनी आणि पंतप्रधान नरेंद्र मोदी यांच्या भेटीदरम्यान उभय देशातले परस्पर सामंजस्य वृध्दींगत करण्याबाबत चर्चा झाली.
आचार्य कृपलानी यांच्या जयंतीनिमित्त पंतप्रधानांकडून आदरांजली

पंतप्रधान नरेंद्र मोदी यांनी, भारताच्या स्वातंत्र्य लढ्यातल्या आचार्य कृपलानी यांच्या योगदानाचे स्मरण केले आहे. आचार्य कृपलानी यांच्या जयंतीनिमित्त, राष्ट्राप्रती त्यांची दूर दृष्टी आणि पर्यावरण रक्षण आणि सामाजिक सबलीकरण यामधल्या त्यांच्या योगदानाची पंतप्रधानांनी प्रशंसा केली आहे. ‘भारताच्या स्वातंत्र्य लढ्यात, बापूंच्या नेतृत्वाखाली, आचार्य कृपलानी अग्रस्थानी होते.राष्ट्राप्रती त्यांची दूरदृष्टी होती आणि खासदार म्हणून त्याची पूर्तता करण्यासाठी त्यांनी कार्य केले. पर्यावरण रक्षण आणि सामाजिक सबलीकरणासाठी त्यांनी बहुमोल योगदान दिले. त्यांच्या जयंतीनिमित्त त्यांचे स्मरण’, असे पंतप्रधानांनी ट्वीटरवर म्हटले आहे.
पंतप्रधानांनी ह्युस्टन, टेक्सास येथे दाऊदी बोहरा समुदायाच्या सदस्यांची भेट घेतली

पंतप्रधानांनी ह्युस्टन, टेक्सास येथे आज दाऊदी बोहरा समुदायाच्या सदस्यांची भेट घेऊन त्यांच्याशी संवाद साधला. या समुदायातील सदस्यांनी ह्युस्टन येथे पंतप्रधानांचा सत्कार केला. संवादादरम्यान दाऊदी बोहरा समुदायातील सदस्यांनी सैयदना साहिब यांच्यासोबतचे सहचर्य अधोरेखित केले. मोदींनी मागीलवर्षी इंदोर येथे त्यांच्या समुदायाच्या कार्यक्रमाला हजेरी लावली होती, याची देखील आठवण त्यांनी यावेळी करून दिली. “दाऊदी बोहरा समाजाने जगभरात आपला एक वेगळा ठसा उमटवला आहे. ह्युस्टनमध्ये त्यांच्यासोबत वेळ घालवण्याची आणि त्यांच्यासोबत विविध विषयांवर चर्चा करण्याची मला संधी मिळाली.” असे पंतप्रधानांनी आपल्या ट्विटर वरील संदेशात सांगितले.
पंतप्रधानांनी झारखंडमध्ये विकास प्रकल्पांचा शुभारंभ केला

पंतप्रधान नरेंद्र मोदी यांनी आज झारखंडमधील साहेबगंज येथे विकास प्रकल्पांचा शुभारंभ केला. त्यांनी गंगा नदीवरील चार पदरी पुलाचे आणि एका मल्टि-मोडल टर्मिनलचे भूमिपूजन केले. वाराणसी ते हल्दिया दरम्यान राष्ट्रीय जलमार्ग एक च्या विकासाचा मल्टिमोडल टर्मिनल हा महत्वाचा घटक आहे. पंतप्रधानांनी 311 किलोमीटर लांबीच्या गोंविदपुर-जामतारा-दुमाका-साहेबगंज महामार्गांचे उद्‌घाटन केले आणि साहेबगंज जिल्हा रुग्णालय येथील सौर ऊर्जा सुविधांचे लोकार्पण केले. पहारिया विशेष भारत राखीव तुकडीच्या हवालदारांना नियुक्तीचे प्रमाणपत्र आणि बचत गटांच्या महिला उद्योजकांना स्मार्टफोनचे प्रतिकात्मक वितरणही पंतप्रधानांनी केले. यावेळी पंतप्रधान म्हणाले की, या विकास प्रकल्पांचा संथाल परगणा परिसराला लाभ मिळेल आणि आदिवासी समुदायांचे अधिक सक्षमीकरण करण्यास मदत मिळेल. ते म्हणाले की भारताील गरीबाची सन्मानाने आयुष्य जगण्याची इच्छा आहे आणि स्वत:ला सिध्द करण्याची संधी ते शोधत आहेत. त्यांच्या क्षमतेवर आपला पूर्ण विश्वास असल्याचे पंतप्रधानांनी सांगितले. पंतप्रधान म्हणाले की, प्रामाणिकपणाचे युग भारतात सुरु झाले आहे. गरीबांना त्यांचा अधिभार मिळवून देण्याच्या कार्यासाठी त्यांनी जनतेकडून आशिर्वाद मागितले.
फ्रान्सच्या परराष्ट्र मंत्र्यांनी पंतप्रधानांची भेट घेतली

पंतप्रधान नरेंद्र मोदी यांनी आज फ्रान्सचे परराष्ट्र व्यवहार मंत्री लॉरेंट फेबियस यांचे स्वागत केले. पंतप्रधानांनी यावेळी पॅरिसवर झालेल्या दहशतवादी हल्ल्याचा तीव्र शब्दात निषेध व्यक्त केला तसेच या हल्ल्यात आपले प्राण गमावलेल्या निर्दोष व्यक्तींना श्रध्दांजली अर्पित केली. पंतप्रधानांनी यावेळी फ्रान्‍स सोबतच्या धोरणात्मक भागीदारीचा पुनरुच्चार केला. यावर्षीच्या सुरुवातीला केलेल्या आपल्या फ्रान्‍सच्या दौऱ्याचा उल्लेख करतांना त्यांनी सांगितले की, या दौऱ्याने दोन्ही देशातील द्विपक्षीय संबंधांना नवीन ऊर्जा आणि चेतना प्रदान केली आहे. आगामी सीओपी-21 शिखर परिषदेच्या सकारात्मक परिणामांची अपेक्षा व्यक्त करताना पंतप्रधान म्हणाले की, हे परिणाम न्यायसंगत, संतुलित आणि यूएनएफसीसीच्या तरतूदी आणि तत्त्वाच्या दिशानिर्देशांनूसार व विशेषत: सर्वसामान्य तत्व पंरतु जबाबदारी आणि संबंधित क्षमतांशी निगडीत असावेत. या परिणामांमुळे विकसनशील आणि छोटया द्विपसमूह विकसनशील देशांना अधिक तांत्रिक, आर्थिक आणि क्षमता वृध्दिंगत करण्यासाठी सहाय्य मिळाले पाहिजे, जेणेकरुन हे देश देखील महत्त्वाकांक्षी हवामान बदल कार्यक्रमात अधिक कार्यक्षम होतील. मोदी म्हणाले की सीओपी शिखर परिषदे दरम्यान फ्रान्सचे राष्ट्रपती आणि इतर नेत्यांसोबत आंतरराष्ट्रीय सौर कराराची सुरुवात करायला देखील आपण उत्सुक आहेत. भारताने जाहिर केलेल्या आयएनडीसीची प्रशंसा करतांना फ्रान्सचे परराष्ट्र व्यवहार मंत्री म्हणाले की सीओपी-21 शिखर परिषदेच्या यशामध्ये भारताची भूमिका महत्त्वपूर्ण असेल.
पंतप्रधान  नरेंद्र मोदी यांनी विडिओ  कॉन्फरन्स द्वारे कर्नाटकातील  टूमकुरू  येथे युवा परिषदेला केलेले संबोधन

पंतप्रधान नरेंद्र मोदी यांनी आज राज्य पातळीवरील युवा परिषदेला कर्नाटकाच्या टुमकुरू येथे व्हिडीओ कॉन्फरेन्स द्वारे संबोधित केले . स्वामी विवेकानंद यांच्या शिकागो येथील भाषणाला १२५ वर्षे पूर्ण झाल्याप्रित्यर्थ तसेच भगिनी निवेदिता यांच्या १५० व्या जयंती निमित्त आणि टुमुकुरू येथील रामकृष्ण विवेकानंद आश्रमाच्या रौप्य महोत्सवी वर्षा निमित्त या परिषदेचे आयोजन केले होते. पंतप्रधान म्हणाले की, मी शक्य असेल तसे जास्तीत जास्त युवकांना भेटण्याचा प्रयत्न करीत असून त्याच्या ईच्छा, आकांशा आणि कार्य जाणून घेण्याचा प्रयत्न करतो आहे. आजचा कार्यक्रम हा स्वामी विवेकानंद यांच्या स्मृती प्रित्यर्थ आहे. ते पुढे म्हणाले की, स्वातंत्र्याच्या लढाईत, विविध पातळ्यांवर स्वातंत्र्य मिळविण्याचे सामूहिक प्रयत्न झाले यामध्ये सामाजिक सुधारण्याचे प्रयत्न अंतर्भूत आहे. पंतप्रधान पुढे म्हणाले की, मागील चार वर्षात, केंद्र सरकारने, ईशान्य राज्यांमध्ये संवेदनशील एकात्मिकता आणण्यासाठी प्रयत्न केला असून त्यात ते यशस्वी झाले आहेत. फक्त एकात्मिकता मौलिकते मध्ये भर घालू शकते. त्यांनी तरुणांना विनंती केली कि एखाद्याचे आयुष्य परिपूर्ण करायचे असल्यास त्याला प्रोत्साहन रहा. युवकांनी त्याची शक्ती उभारणीत अर्पण केली पाहिजे. त्यांनी मुद्रा योजना, स्वयंरोजगार, आणि कौशल्य विकासासंदर्भात युवकांना दिली. पंतप्रधान म्हणाले की, आजचा युवकानीं भूतकाळातील प्रसंगावरून, चांगल्या वर्तमान आणि भविष्यासाठी बरेच काही शिकले पाहिजे.
केंद्रीय मंत्रिमंडळाने मानवी हक्क (सुधारणा) विधेयक 2018 ला मंजुरी दिली

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने देशातील मानवी हक्कांचे संरक्षण व संवर्धनासाठी मानवी हक्क (सुधारणा) विधेयक 2018 ला मंजुरी दिली आहे. ठळक वैशिष्ट्ये: • या विधेयकात “राष्ट्रीय बाल हक्क आयोगाला” मानवाधिकार आयोगाचा सदस्य मानण्याचा प्रस्ताव आहे • आयोगामध्ये एक महिला सदस्य सामील करण्याचा प्रस्ताव आहे. • राष्ट्रीय मानवाधिकार आयोग तसेच राज्य मानवाधिकार आयोगाच्या अध्यक्षांच्या निवडीची पात्रता आणि व्याप्ती वाढविण्याचा प्रस्ताव आहे. • केंद्रशासित प्रदेशांत मानवाधिकारांच्या उल्लंघनाच्या प्रकरणाची देखरेख करण्यासाठी एक यंत्रणा उभारण्याचा प्रस्ताव आहे. • राष्ट्रीय मानवाधिकार आयोगाचे अध्यक्ष आणि राज्य मानवी हक्क आयोगाच्या अध्यक्षांचा कालावधी, इतर आयोगांच्या अध्यक्ष आणि सदस्यांच्या कालवधीसोबत सुसंगत करण्याचा प्रस्ताव आहे. फायदे: या सुधारणांमुळे भारतीय मानवाधिकार संस्था आपली भूमिका आणि जबाबदारी अधिक प्रभावीपणे पार पडू शकेल.
पॅरिसमधल्या सीओपी 21 परिषदेला पंतप्रधान राहणार उपस्थित ; आंतरराष्ट्रीय सौर आघाडी संदर्भात फ्रान्सच्या राष्ट्राध्यक्षांसोबत घेणार संयुक्त बैठक ;अमेरिकेच्या राष्ट्राध्यक्षांनी आयोजित  केलेल्या “नाविन्य अभियानाला” पंतप्रधान राहणार उपस्थित

पंतप्रधान नरेंद्र मोदी 30 नोव्हेंबर 2015 रोजी पॅरिस येथे होणाऱ्या पर्यावरण आणि हवामान बदल विषयक वार्षिक सीओपी 21 परिषदेला उपस्थित राहणार आहेत. फ्रान्सचे राष्ट्राध्यक्ष फ्रान्सवॉ ओलान्द यांच्या बरोबर पंतप्रधान संयुक्तरित्या आंतरराष्ट्रीय सौर आघाडीची बैठक आयोजित करणार आहेत. तसेच अमेरिकेच्या राष्ट्राध्यक्षांनी आयोजित केलेल्या “नाविन्य अभियानाला”देखील पंतप्रधान उपस्थित राहणार आहेत. “सीओपी 21” परिषदेला उपस्थित राहण्यासाठी मी पॅरिसला रवाना होत आहे. या परिषदतेत पर्यावरण आणि हवामान बदल विषयक सर्व महत्त्वपूर्ण मुद्दयांवर आम्ही चर्चा करु. या परिषदेत भारतीय दालनाचे उद्‌घाटन करणार असून या दालनात निसर्ग आणि पर्यावरणासोबत असलेली भारताची सांगड आणि हवामान बदलाचे दुष्परिणाम कमी करण्यासाठीच्या कटिबध्दतेचे दर्शन घडणार आहे. ओलान्द आणि मी संयुक्तरित्या आंतरराष्ट्रीय सौर आघाडीचे आयोजन करणार आहोत. तसेच अमेरिकेच्या राष्ट्राध्यक्षांनी आयोजित केलेल्या “नाविन्य अभियानाला” उपस्थित राहणार आहे” असे पंतप्रधानांनी ट्विटरवर म्हटले आहे.
खाणी आणि खनिजे (विकास आणि नियमन) अधिनियम 1957 मध्ये सुधारणा

खाणी आणि खनिजे (विकास आणि नियमन) अधिनियम 1957 मधील सुधारणांना केंद्रीय मंत्रिमंडळाने मंजुरी दिली. या सुधारणांमुळे लिलावाद्वारे बहाल न केलेल्या हस्तगत खाण करारांचे हस्तांतरण शक्य होणार आहे. तसेच कंपन्यांच्या विलीनीकरण आणि अधिग्रहण प्रक्रिया सुलभ होणार आहेत. कंपन्यांना व्यवसायात नफा वाढवण्याच्या दृष्टीने तसेच खाणीतून प्राप्त खनिजांच्या किमती कमी होण्याच्या दृष्टीनेही ही सुधारणा महत्वाची आहे. हस्तांतरण तरतूदीमुळे बँका आणि वित्तीय संस्थांना कंपन्यांचा मालमत्ता तपशील राखणे शक्य होणार आहे.